Anne Baastrup (SF), 2004-05-10:
Desværre brød regeringsgrundlaget jo igennem det resultat, som Straffelovrådet kom med, nemlig ved at regeringen i sit regeringsgrundlag forhøjede en lang række typer af straf uden at tage hensyn til Straffelovrådets store arbejde.
Før valget støttede SF Socialdemokraternes forslag om at forøge straffen for voldtægt fra 8 år til 10 år og fjerne den knap så skærpende del af straffen, men det blev ikke vedtaget.
Vi stemte imod de generelle forhøjelser omkring vold og bl.a. også voldtægt, men det er ikke ensbetydende med, at vi ikke mener, at voldtægt isoleret set godt kunne bære en forøgelse af strafferammen.
Vi synes blot, at det er en smule useriøst, at Dansk Folkeparti så ganske, ganske kort tid efter, at strafferammen er forøget til 12 år, går ind endnu en gang og ser på, hvordan man så i øvrigt kan forøge straffen. Dansk Folkepartis forslag indeholder også et forslag om minimumsstraf.
Det, der er hovedproblemet omkring minimumsstraf, er, at domstolene i den konkrete bedømmelse af sagen ikke kan bindes.
Det er domstolene, der lytter til vidner, der lytter til offer, der lytter til den sigtede.
Det er domstolene, der har den totale kompetence til at finde ud af, hvad det er for en straffebestemmelse, der i givet fald skal anvendes, og hvordan selve sagen skal dømmes.
Vi har jo erfaringer fra minimumsstrafferammer, især i voldtægtssager fra midten af 1970'erne, hvor det viste sig, at man i stedet for at bruge voldtægtsbestemmelsen gik ind og brugte bestemmelsen om anden form for trusler fra domstolenes side.
Det var jo i erkendelse af, at minimumsstraffen på det her område ikke fungerede, at man gik væk fra at have en sådan bestemmelse.
Samtidig skal man også være opmærksom på, at en anden af grundene til, at man gik væk fra minimumsbestemmelsen, var, at man også udvidede det område, hvor en person kunne blive idømt straf for voldtægt.
Det var i ægteskabet.
Der er nok ingen tvivl om, at den udvidelse ikke var kommet, hvis man havde haft en minimumsstraf for voldtægt.
Derudover har Dansk Folkeparti et forslag om at indføre en bestemmelse om grov uagtsomhed.
Det er en bestemmelse, man i virkeligheden kan tage helt tilbage fra 1917, da vi behandlede den oprindelige straffelov i det daværende Folketing.
Der afviste man at indføre uagtsomhedsbestemmelsen med den begrundelse, at ærbare kvinder ikke kan voldtages.
Professor Vagn Greve har så efterfølgende fulgt det her forløb og skrevet en artikel, jeg tror, det var i forbindelse med et festskrift til Stephan Hurwitz, hvor han tog nogle helt spektakulære sager op, herunder bl.a. om en pige, der blev holdt tilbage tvangsmæssigt af tre store mænd.
I den forbindelse var hun i egen opfattelse måske udsat for voldtægt, men i hvert fald ikke i domstolens opfattelse. Mændene blev frikendt for voldtægt, men blev i øvrigt dømt for at holde hende ulovligt tilbage.
Vi har haft et ekspertmøde i Folketingets Retsudvalg her
for nogle år siden, hvor Dansk Folkeparti desværre ikke deltog,
Desværre glimrede Dansk Folkeparti ved sit fravær, men i den forbindelse ville Dansk Folkeparti måske så have lyttet til nogle af de argumenter, der var på det tidspunkt.
Jeg skal ikke lægge skjul på, at jeg stadig væk oplever, at professor Vagn Greves argumentation for at fastholde mulighed for at kunne blive dømt for voldtægt, hvis det drejer sig om grov uagtsomhed, er en besnærende argumentation.
Han har nogle meget spektakulære sager, han trækker frem.
Omvendt anerkender jeg da også fru Birthe Rønn Hornbechs argumentation, der går på, at det handler om, at anklagemyndigheden ikke har været sit ansvar voksen, at anklagemyndigheden ikke i tilstrækkelig grad har gjort sit arbejde godt nok, siden de sager kunne opstå.
Jeg har ikke massiv opbakning i mit parti til at indføre grov uagtsomhed i straffeloven.
Men en ting er et hundrede procent, og det er, at det ville være fuldstændig uladsiggørligt, at man har en strafferamme med op til 5-8 år, når det drejer sig om grov uagtsomhed.
Det er helt, helt, helt ude i hampen.
Her har Dansk Folkeparti misforstået en hel del.